Komisijas paziņojums Padomei un Eiropas Parlamentam - Pārskats par vienkāršo spiedtvertņu direktīvas (87/404/EEK) piemērošanu saistībā ar spiediena iekārtu direktīvu (97/23/EK) /* COM/2006/0106 galīgā redakcija */





[pic] | EIROPAS KOPIENU KOMISIJA | Briselē, 10.03.2006 KOM(2006) 106 galīgais KOMISIJAS PAZIŅOJUMS PADOMEI UN EIROPAS PARLAMENTAM Pārskats par vienkāršo spiedtvertņu direktīvas (87/404/EEK) piemērošanu saistībā ar spiediena iekārtu direktīvu (97/23/EK) SATURS Kopsavilkums 3 1. IEVADS 3 Priekšvēsture 3 Pārskatīšanas metode 4 2. PĀRSKATS PAR VIENKĀRŠO SPIEDTVERTŅU DIREKTĪVAS PIEMĒROŠANU SAISTĪBĀ AR SPIEDIENA IEKĀRTU DIREKTĪVU 4 Vispārīgas piezīmes 4 Kompleksi 5 Ar vienkāršo spiedtvertņu ražošanu saistītās problēmas 5 Standartizācija 6 Iekārtas, uz kurām neattiecas spiediena iekārtu direktīva 7 Īpaši vienkāršām spiedtvertnēm paredzēti noteikumi apvienotajā direktīvā 7 Administratīvā darba slodze 7 Konkurētspējas aspekts 8 3. SECINĀJUMI 8 KOMISIJAS PAZIŅOJUMS PADOMEI UN EIROPAS PARLAMENTAM Pārskats par vienkāršo spiedtvertņu direktīvas (87/404/EEK) piemērošanu saistībā ar spiediena iekārtu direktīvu (97/23/EK) Kopsavilkums Komisija ar Direktīvu 97/23/EK par spiediena iekārtām ir aicināta pārskatīt Direktīvas 87/404/EEK par vienkāršām spiedtvertnēm piemērošanu, lai pārliecinātos par vajadzību to iekļaut spiediena iekārtu direktīvā. Ar šo paziņojumu minētais aicinājums tiek īstenots, un paziņojuma pamatā ir plaša apspriešanās ar valstu iestādēm un ieinteresētajām personām. Valstu iestādes, kuras atbild par šo direktīvu īstenošanu, un ieinteresētās personas uzskata, ka abas direktīvas darbojas ļoti labi, un neatbalsta vienkāršo spiedtvertņu direktīvas un spiediena iekārtu direktīvas apvienošanu. Jo īpaši divu atsevišķu direktīvu saglabāšanu pamato apsvērumi, kas saistīti ar tehnisko raksturu un drošumu un sīkāk paskaidroti turpmāk. Šo iemeslu dēļ Komisija secina, ka pastāv spēcīgs arguments tam, lai vienkāršo spiedtvertņu direktīva un spiediena iekārtu direktīva netiktu apvienotas. Tas tomēr neliedz izstrādāt turpmāku iniciatīvu, pārskatot spiediena iekārtu direktīvu un ņemot vērā jaunās pieejas vispārēju pārskatīšanu, kā rezultātā varētu iegūt vienu tekstu. 1. IEVADS Priekšvēsture Uz vienkāršām spiedtvertnēm[1] attiecas 1987. gada jūnijā pieņemtā Direktīva 87/404/EEK, kas ir pirmā direktīva atbilstoši tā dēvētajai jaunajai pieejai. Tā attiecas vien uz nelielu daļu tādu ražojumu kategoriju, kas rada draudus spiediena dēļ. Tikai 1997. gadā Padome un Parlaments pieņēma visaptverošu direktīvu par spiediena iekārtām (97/23/EK), aptverot tik plašu jomu kā vārkatli un pabeigtas ķīmiskās iekārtas. Komisija ar šo direktīvu (11. apsvērums) ir aicināta pārskatīt vienkāršo spiedtvertņu direktīvas piemērošanu, lai pārliecinātos par vajadzību to iekļaut spiediena iekārtu direktīvā. Vienlaikus šis paziņojums atspoguļo Komisijas nostāju par Konkurētspējas padomes rezolūciju[2], ar ko par vienu no Padomes prioritātēm tiesību aktu vienkāršošanas jomā uzskata vienkāršo spiedtvertņu direktīvas iespējamo iekļaušanu spiediena iekārtu direktīvā. Pārskatīšanas metode Šā paziņojuma pamatā ir vairākkārtēja apspriešanās ar valstu iestādēm un ieinteresētajām personām, ko var apkopot šādi. - Galvenā platforma, apspriežoties ar valstu iestādēm un ieinteresētajām personām, bija Komisijas dienestu izveidotā darba grupa spiediena iekārtu jautājumā, kas kopš 2003. gada nodarbojās ar šā jautājuma risināšanu. - Lai iegūtu pēc iespējas plašāku viedokli, Komisija organizēja apspriešanos internetā ar mērķi savākt ieinteresēto personu viedokļus un Eiropas spiediena iekārtu nozares priekšlikumus. Par šo apspriešanos paziņoja dažādos kanālos, un tā risinājās internetā no 2004. gada oktobra sākuma līdz 2005. gada janvāra beigām. Tika saņemts ievērojams skaits komentāru[3]. - Minētā darba grupa 2005. gada aprīlī pārbaudīja sabiedriskās aptaujas rezultātā saņemto atbilžu kopsavilkumu un sīku analīzi, kā arī provizoriskus secinājumus. - Valstu iestādes līdz 2005. gada maija beigām tika aicinātas izskatīt noteiktos jautājumus, lai varētu komentēt visus pārskatāmos aspektus. 2. PĀRSKATS PAR VIENKĀRŠO SPIEDTVERTŅU DIREKTĪVAS PIEMĒROŠANU SAISTĪBĀ AR SPIEDIENA IEKĀRTU DIREKTĪVU Vispārīgas piezīmes Vienkāršo spiedtvertņu direktīva un spiediena iekārtu direktīva atšķiras struktūras, izklāsta un konkrētā satura ziņā. Tomēr tās abas ietilpst jaunajā pieejā, neskatoties uz to, ka vienkāršo spiedtvertņu direktīvā ir daži vecās pieejas elementi. Gan vienkāršo spiedtvertņu direktīvā, gan spiediena iekārtu direktīvā ir klasificēšanas, identificēšanas un marķēšanas, kā arī regulējuma, uzraudzības un tehnisko prasību elementi. Abu direktīvu apvienošana nenozīmētu to, ka uz jaunām ražojumu kategorijām attiektos regulējums, kas patlaban ietverts divās atsevišķajās direktīvās, vai, tieši pretēji, ka tas vairs neattiektos uz ražojumiem, uz kuriem attiecas pašreiz. Tā kā vienkāršo spiedtvertņu direktīva ir viena no pirmajām direktīvām, kas pieņemtas atbilstoši jaunajai pieejai, ir gūta ievērojama pieredze par tās darbību. No otras puses, spiediena iekārtu direktīva ir diezgan jauna un ļoti sarežģīta direktīva, turklāt joprojām ir zināmas problēmas ar tās īstenošanu un uzkrātā pieredze un atdeve no tirgus uzraudzības ir pavisam neliela. Šie elementi ir izšķiroši, jo, abas direktīvas apvienojot, tās būtu ne vien jārediģē, bet arī jābalsta uz neatkarīgiem apsvērumiem. Izrādījās, ka galvenais, kas iezīmējās pārskatīšanas procesā attiecībā uz apvienošanas sniegto labumu, bija ar drošumu saistītas vai tehniska rakstura problēmas vienkāršajām spiedtvertnēm vai ražojumiem, kuros bija šādas tvertnes, vairāk vai mazāk ievērojama administratīvās darba slodzes samazināšanās Eiropas vai valstu līmenī un ekonomiskie aspekti, piemēram, Eiropas ražošanas nozares konkurētspējas uzlabošanās. Šajā novērtējumā jāņem vērā nepieciešamā un esošā tiesiski administratīvā infrastruktūra un īstenošanas mehānismi, kā to norādīja valstu iestādes, kuras atbild par abu direktīvu īstenošanu, un ieinteresētās personas, kuras uzskata, ka tās darbojas ļoti labi. Sabiedriskā aptauja parādīja, ka acīmredzams aptaujāto vairākums ir pret vienkāršo spiedtvertņu direktīvas un spiediena iekārtu direktīvas apvienošanu. Aptaujātie, kuri atbalstīja to apvienošanu, nesniedza būtisku šīs nostājas pamatojumu. Jo īpaši, pēc iestāžu un ieinteresēto personu domām, divu atsevišķu direktīvu saglabāšanu pamato apsvērumi, kas saistīti ar tehnisko raksturu un drošumu. Tos var pārgrupēt ar šādiem virsrakstiem. Kompleksi Saskaņā ar spiediena iekārtu direktīvu vispārēja atbilstības novērtēšana jāveic „kompleksiem”, t.i., „vairākām spiediena iekārtām, kuras ražotājs ir samontējis, lai izveidotu apvienotu un funkcionālu iekārtu”. Īpaši jānovērtē „dažādo sastāvdaļu apvienošana un kompleksa aizsardzība pret atļauto pieļaujamo robežu pārsniegšanu” (piemēram, maksimālais spiediens). Atbilstoši vienkāršo spiedtvertņu direktīvai tiek regulēts tikai vienkāršās spiedtvertnes drošums. Direktīvā nav prasību par tādiem jautājumiem kā drošības ierīces vai atbilstoša vienkāršo spiedtvertņu ietveršana kompresorsistēmās. Dažās atbildēs, kas tika saņemtas, apspriežoties internetā, bija norādīts, ka šādu prasību trūkums atbilstoši vienkāršo spiedtvertņu direktīvai ir potenciāli bīstams. Savukārt citās bija aplūkots tas, ka abu direktīvu apvienošana kļūtu pārlieku apgrūtinoša, jo tad pēkšņi kā kompleksiem vispārējā atbilstības novērtēšana būtu jāpiemēro arī lielam skaitam papildu ierīču (galvenokārt kompresorierīcēm). Šā iemesla dēļ valstu iestādēm lūdza īpaši ziņot par problēmām, kuras agrāk bija novērotas vienkāršo spiedtvertni veidojošo kompleksu iekļaušanas un aizsargierīču drošuma jomā. Tām jo īpaši lūdza atbildēt, vai kompleksa jēdziens jāievieš arī attiecībā uz vienkāršajām spiedtvertnēm. Tomēr par drošības problēmām, kas būtu novērotas vienkāršo spiedtvertņu kompleksa aspektos, netika ziņots, vien norādīts uz to, ka būtu vajadzīgs šo aspektu regulējums. Tāpēc kompleksa jēdziena ieviešana vienkāršo spiedtvertņu direktīvā nav uzskatāma par saistītu ar drošuma līmeni kompleksiem, kuri veido vienkāršo spiedtvertni. Ar vienkāršo spiedtvertņu ražošanu saistītās problēmas Dalībvalstu īstenotā tirgus uzraudzība un ziņojumi, kas saņemti no ražošanas nozares asociācijām, norāda uz to, ka „nelielas” vienkāršās spiedtvertnes, kas parasti ir diezgan lētas patēriņa preces, laižot tās Eiropas tirgū, var radīt ražošanas defektus, kas dažos gadījumos var būtiski ietekmēt drošumu. Tāpēc īpaša uzmanība tika pievērsta valstu iestāžu viedoklim par to, vai abu direktīvu apvienošana veicinās tirgus uzraudzību. Turklāt iestādēm lūdza novērtēt, vai spiediena iekārtu direktīvā norādīto pilnvaroto iestāžu iesaistīšana labvēlīgi ietekmētu vienkāršo spiedtvertņu drošumu. Patiesībā atbilstoši vienkāršo spiedtvertņu direktīvai uz spiedtvertnēm kā atsevišķu galveno kategoriju attiecas pilnvaroto iestāžu veikta pārbaude, bet atbilstoši spiediena iekārtu direktīvai šādas spiedtvertnes parasti klasificē zemākā kategorijā, ko pilnvarotās iestādes pārbauda mazāk stingri. Atbildes liecina, ka drošuma problēmas, kas konstatētas saistībā ar vienkāršajām spiedtvertnēm, nav radušās vienkāršo spiedtvertņu direktīvas nepilnību dēļ. Tehniskās prasības, kas diezgan skaidri noteiktas vienkāršo spiedtvertņu direktīvā, vienkāršajām spiedtvertnēm paredz atbilstošas drošības normas un stabilu drošuma līmeni. Vienkāršo spiedtvertņu direktīvas un spiediena iekārtu direktīvas apvienošana neuzlabotu šīs ražojumu grupas drošumu jo vairāk tāpēc, ka spiediena iekārtu direktīva nav tik precīza kā vienkāršo spiedtvertņu direktīva (piemēram, spiedtvertņu konkrēto fizisko īpašību, sieniņu biezuma, metinājuma un citā ziņā). Jo īpaši tad, ja tās tiek ražotas jaunattīstības valstīs, ārpus Eiropas, kur atrodas galvenie lētu un nelielu spiedtvertņu piegādātāji, šādas izmaiņas varētu apgrūtināt Eiropas prasību precīzu piemērošanu. Tomēr aptauja skaidri parāda, ka īpaša uzmanība jāpievērš spēkā esošās vienkāršo spiedtvertņu direktīvas labākai īstenošanai un dalībvalstu tirgus uzraudzības labākai koordinēšanai. Standartizācija Vienkāršo spiedtvertņu direktīvas un spiediena iekārtu direktīvas apvienošana var ietekmēt atbilstoši vienkāršo spiedtvertņu direktīvai saskaņotos standartus, jo saskaņā ar spiediena iekārtu direktīvu tie jāpublicē. Vienkāršo spiedtvertņu galvenais ražojuma standarts ir EN 286 sērija (1.–4. daļa). Turklāt atbilstoši vienkāršo spiedtvertņu direktīvai ir saskaņoti arī vairāki citi metināšanas un testēšanas standarti procedūru un kvalifikāciju jomā[4]. Līdz šim nav ne formāla rakstura iebildumu, ne arī drošības klauzulu, kas rosinātu domāt, ka standarti, kas saskaņoti atbilstoši vienkāršo spiedtvertņu direktīvai, liecinātu par nepilnībām. Lai gan sākotnēji var likties, ka līdz ar abu direktīvu apvienošanu standartizācijas darbs tiktu vienkāršots, jo saskaņotie standarti būtu jāizstrādā tikai vienai direktīvai, tomēr jānorāda, ka vienkāršās spiedtvertnes ir diezgan labi definēta ražojumu kategorija, kurai neatkarīgi no tā, vai tai piemēro vai nepiemēro konkrētu direktīvu, jebkurā gadījumā jāizstrādā atsevišķi standarti. Turklāt, lai pārietu uz apvienotu direktīvu, būtu jāpārskata visi saskaņotie standarti, kas izstrādāti atbilstoši vienkāršajai spiedtvertņu direktīvai, galveno uzmanību pievēršot EN 286 sērijai. Analizējot standartus, kas saistīti ar vienkāršo spiedtvertņu direktīvu, kļūst skaidrs, ka šīs direktīvas atcelšanai būtu vajadzīgi kādi trīs četri gadi, lai veiktu vajadzīgās izmaiņas, galvenokārt attiecībā uz EN 286 , un lai tos atbilstoši spiediena iekārtu direktīvai publicētu kā saskaņotos standartus. Pirms būtu pieejama izmainīta vienkāršo spiedtvertņu sērija, ražotājiem būtu jāizmanto sarežģītāki standarti (piemēram, EN 13445 ). Gaidāms, ka pārejas periodā tas varētu ietekmēt arī cita veida standartizācijas darbu resursu trūkuma dēļ. Iekārtas, uz kurām neattiecas spiediena iekārtu direktīva Spiediena iekārtu direktīva pamatā attiecas uz visām spiediena iekārtām un kompleksiem, kuru maksimālais pieļaujamais spiediens ir lielāks par 0,5 bar. Tas atspoguļo milzīgu [direktīvas] darbības jomu, kas aptver vārkatlus un pabeigtas ķīmiskās iekārtas vai spēkstacijām paredzētus apkures katlus. Šo plašo darbības jomu raksturo arī tas, ka ir izslēgta virkne tādu ražošanas kategoriju, uz kurām citādi attiektos šī direktīva (piemēram, kuģi, raķetes, gaisa kuģi, gāzētiem ūdeņiem paredzētas pudeles vai ražojumi, uz kuriem attiecas konkrētāki tiesību akti, - medicīnas ierīces, aerosoli, transportlīdzekļu un vienkāršo spiedtvertņu darbināšanai paredzētas iekārtas). Abas direktīvas apvienojot, pašreizējās atkāpes no spiediena iekārtu direktīvas darbības jomas, kas nepastāv attiecībā uz vienkāršo spiedtvertņu direktīvu, piemēram, transportlīdzekļu darbināšanai paredzētās iekārtas, būtu rūpīgi jāapsver un, iespējams, jālabo, lai uz vienkāršajām spiedtvertnēm, uz kurām patlaban attiecas vienkāršo spiedtvertņu direktīva, arī turpmāk attiektos tiesiskās prasības par riskiem spiediena dēļ. Iespējamākais veids, kā risināt šo problēmu, ir ieviest „izņēmumus no izņēmumiem”, lai atbilstoši ierobežotu izņēmumus pašreizējās spiediena iekārtu direktīvas darbības jomā. Apspriešanās rezultātā saņemtās atbildes un valstu iestāžu komentāri pierāda, ka spiediena iekārtu direktīvas izņēmumu pārbaude būtu jāveic, katru gadījumu izskatot atsevišķi. Bez tam ieinteresētās personas ir lūgušas veikt atsevišķu izmaksu un guvumu analīzi. Tāpēc Komisija uzskata, ka divu atsevišķu direktīvu saglabāšana būtu labāks risinājums attiecībā uz spiediena iekārtu direktīvas izņēmumiem. Īpaši vienkāršām spiedtvertnēm paredzēti noteikumi apvienotajā direktīvā Patlaban, lai noteiktu piemērojamo atbilstības novērtēšanas procedūru, spiediena iekārtu direktīvā netiek ņemts vērā saražoto iekārtu skaits (vienkārša ražošana, salīdzinot ar sērijveida ražošanu) vai (patēriņam salīdzinājumā ar profesionālo lietojumu paredzētā) izmantošana. Tajā tomēr paredzēti īpaši noteikumi, nodrošinot stingrāku atbilstības novērtēšanu atsevišķiem ražojumiem, piemēram, ugunsdzēšamajiem aparātiem, vārkatliem vai elpošanas baloniem, ko parasti ražo lielās sērijās. No otras puses, vienkāršo spiedtvertņu direktīva attiecas tikai uz sērijveidā ražotām vienkāršām spiedtvertnēm. Apspriešanās gaitā tika ierosināts [direktīvu] apvienošanas gadījumā ieviest īpašus noteikumus sērijveidā ražotām vienkāršajām spiedtvertnēm, piemēram, neatkarīgi no raksturīgajiem izmēriem tās iekļaujot „obligātajā” spiediena iekārtu direktīvas kategorijā[5]. Tomēr jautājums par vispārīgu īpašu noteikumu iespējamo ieviešanu sērijveida ražojumiem attiecas ne tikai uz vienkāršajām spiedtvertnēm, tāpēc to ieteicams apspriest, attiecīgā posmā kopumā pārskatot spiediena iekārtu direktīvu. Administratīvā darba slodze Pārskatīšanas procesā netika rasti spēcīgi argumenti, kas pamatotu iespējamās administratīvās priekšrocības attiecībā uz apvienošanu. Abu direktīvu apvienošana, kā arī tai sekojošā vienas direktīvas transponēšana un īstenošana no Komisijas, dalībvalstīm un citām ieinteresētajām personām tikai vienu reizi prasītu ievērojamus administratīvos pūliņus, iesaistot papildu resursus, bet negūstot vērā ņemamu labumu. Ražošanas nozare ir paudusi nopietnas bažas par to, kādu ietekmi izraisīs abu direktīvu apvienošana, norādot, ka tai nav nekādas motivācijas pašreizējo situāciju mainīt. Tā uzskata, ka [direktīvu] apvienošana radītu papildu darbu ražotājiem, nesniedzot nekādu labumu drošuma ziņā. Tā, piemēram, būtu paredzama pilnīga to pamatprasību pārskatīšana, kas piemērojamas vienkāršām spiedtvertnēm, atbilstošas izmaiņas tehniskajā dokumentācijā, ražotāju plāksnītēs, testos, izmaiņas atbilstības novērtēšanas sistēmās un tai sekojoša birokrātijas un radīto izmaksu palielināšanās. Ražošanas nozare uzsver, ka tiesību aktu konsolidācija automātiski neizraisa administratīvo procedūru vienkāršošanu, tieši otrādi - tai pat var būt pretējs rezultāts. Konkurētspējas aspekts Tā kā vienkāršo spiedtvertņu direktīva attiecas tikai uz tām spiedtvertnēm, kas paredzētas gaisa vai slāpekļa uzglabāšanai, ražotāji patiesībā uz tām var attiecināt spiediena iekārtu direktīvu, norādot plašāku paredzēto spiedtvertnes [izmantošanas] mērķi, nekā noteikts vienkāršo spiedtvertņu direktīvā, bez vajadzības izmainīt spiedtvertnes konstrukciju. Tā kā šādi gadījumi tirgū ir sastopami ne pārāk bieži, acīmredzams ir tas, ka ražotāji vairumā gadījumu par ekonomiskāku uzskata vienkāršo spiedtvertņu direktīvas nevis spiediena iekārtu direktīvas ievērošanu. Abu direktīvu apvienošana samazinātu ražotājiem pieejamo izvēli, izslēdzot vienu no divām tiesisko prasību ievērošanas iespējām. Turklāt vienkāršo spiedtvertņu direktīvas ievērošana saskaņā ar ražošanas nozares pausto viedokli kā kvalitātes rādītājs ir plaši atzīta ārpus Eiropas. Tāpēc jebkādas izmaiņas varētu negatīvi ietekmēt Eiropā ražotu vienkāršo spiedtvertņu pieņemšanu starptautiskā mērogā un Eiropas ražošanas nozares konkurētspēju. Ražotāji Eiropas Savienībā arī norādījuši, ka abu direktīvu apvienošana radītu īslaicīgas ar pielāgošanu saistītas problēmas, palielinātu ražošanas nozares administratīvo slogu un izmaksas, padarot sarežģītākas atbilstības novērtēšanas procedūras. Visbeidzot, saskaņā ar ražotāju pausto viedokli abu direktīvu apvienošana noteiktā pārejas periodā radītu nenoteiktu situāciju vienkāršo spiedtvertņu ražotājiem. 3. SECINĀJUMI Komisija secina, ka nav skaidra pamatojuma par labu direktīvu apvienošanai. Šo nostāju atbalsta vairākums ieinteresēto personu un valstu iestāžu. Apvienošana nebūtu tikai „[teksta] kopēšana un ievietošana”, bet gan pamatīga pārskatīšana, un Komisija, lielākā daļa valstu iestāžu un ražotāju uzskata, ka tā nebūtu tiesību aktu vienkāršošana. Tieši pretēji, ierosinātā abu direktīvu apvienošana varētu radīt problēmas, kā arī vismaz īslaicīgu administratīvu slogu, kas no ieinteresētajām personām prasītu pielāgošanos. Tas tomēr neliedz izstrādāt turpmāku iniciatīvu, jo īpaši pārskatot spiediena iekārtu direktīvu, tiklīdz ir uzkrāta pietiekama pieredze īstenošanas jomā un ņemot vērā jaunās pieejas vispārējo pārskatīšanu. Šāda iniciatīva var būt vienkāršo spiedtvertņu direktīvas un spiediena iekārtu direktīvas apvienošana vienā tekstā pat tad, ja jāsaglabā nemainīgi konkrētie noteikumi, kas atspoguļo abu spiediena nozaru raksturīgās īpašības. [1] Vienkāršo spiedtvertņu direktīva attiecas uz vienkāršām spiedtvertnēm, kas ražotas sērijās. Direktīvā „vienkāršā spiedtvertne” ir jebkura metināta tvertne, kam iekšējais spiediens ir lielāks par 0,5 bar, ko ir paredzēts piepildīt ar gaisu vai slāpekli un nav paredzēts karsēt. [2] Padomes 2004. gada 25. novembrī pieņemtās prioritātes Kopienas tiesību aktu vienkāršošanai. [3] Komentāru kopsavilkums pieejams http://europa.eu.int/comm/enterprise/pressure_equipment/index_en.htm [4] Patlaban atbilstoši vienkāršo spiedtvertņu direktīvai Eiropas Savienības Oficiālajā Vēstnesī ir publicētas atsauces uz 12 standartiem . Svarīgākā ir EN 286 sērija. Sīkāka informācija ir pieejama http://europa.eu.int/comm/enterprise/newapproach/standardization/harmstds/reflist/spvessel.html [5] Katras kategorijas spiediena iekārtām ir atbilstīga procedūra vai izvēle starp dažādām līdzvērtīgas stingrības atbilstības novērtēšanas procedūrām un spiediena iekārtu direktīvas pamatprasībām.